Un bărbat în vârstă de 28 de ani, din localitatea Clejani, a rămas fără permis şi a primit o amendă de 3.300 de lei după ce a fost depistat de poliţişti în timp ce conducea o motocicletă cu viteza de 199 de kilometri la oră. În acest caz se impune întrebarea: Zbura prea jos sau circula prea repede?!
"În această seară, poliţiştii din cadrul Poliţiei oraş Mihăileşti au depistat, pe DN 6H, un bărbat, în vârstă de 28 de ani, din comuna Clejani, în timp ce conducea o motocicletă, cu viteza de 199 de kilometri la oră pe un sector de drum cu limita de viteză de 90 de kilometri la oră", se arată într-un comunicat de presă transmis duminică de IPJ Giurgiu.
Motociclistul a fost testat şi cu alcooltestul, iar rezultatul a fost zero, potrivit Agerpres
Pe lângă sancţiunea contravenţională, bărbatului i-a fost suspendată exercitarea dreptului de a conduce vehicule pe drumurile publice pentru 120 de zile.